Ka edaspidi saavad 7-19aastased noored rongiga tasuta sõita, kui nende vanemad on Raasiku valla kodanikud.
Möödunud aasta algusest on Raasiku valla 7-19aastased õpilased saanud tasuta sõita rongiga 1.-4. tsoonis ehk Tallinnast Aegviiduni. Määruse kehtestas volikogu 2016. aasta lõpus. Tasuta sõidu tingimus on, et laps ja mõlemad vanemad või üksikvanem on oma elukoha registreerinud Raasiku valda.
Vallavanem Andre Sepp ütles möödunud nädalal vallavolikogu istungil, et volikogu eelmine koosseis võttis muudatuse vastu pilootprojektina üheks aastaks: „Määrus kehtestati algselt niiöelda prooviks vaid 2017. aastaks, kuid aeg on näidanud, et see on ennast igati õigustanud. Tasuta rongisõitu kasutatakse aktiivselt ning selle jätkamine ka järgmistel aastatel on põhjendatud.”
Ajavahemikus jaanuar-oktoober 2017 on tasuta rongisõiduga seotud 10 kuu kogukulu vallale on olnud 38 953 eurot. Praeguse seisuga omab Raasiku valla 7-19aastastest noortest tasuta rongisõidu võimalust 540 õpilast ehk 65 protsenti.
Muudatusega kaob määrusest säte, et tasuta rongisõitu rakendatakse vaid 2017. aastal. Sisuliselt muutub määrus sellisel kujul tähtajatuks ning kehtib kuni muutmise või kehtetuks tunnistamiseni volikogu poolt.
Sõidusoodustuse saamiseks tuleb lapsele soetada Tallinna ja Harjumaa roheline ühissõiduki kaart ning esitada vallavalitsusele taotlus tasuta sõidu vormistamiseks. Kui õpilane sõidab ühes kuus vähem, kui on perioodikaardi kuulimiit, maksab vald iga sõidu eest eraldi. Kui sõidetakse rohkem, siis jääb õpilase eest makstav summa võrdseks kuukaardi maksumusega.
Raasiku valla 2018. aasta eelarvesse on planeeritud tasuta rongisõidu kulude katteks 64 000 eurot. 2017. aasta eeldatav kulu on umbes 50 000. Uues eelarves on arvestatud piletihinna tõusuga vastavalt tsoonide arvule ja sõitjate arvu kasvuga 10 protsenti.